
Text rozhodnutia
Súd: Krajský súd Bratislava Spisová značka: 1S/186/2012 Identifikačné číslo súdneho spisu: 1012201435 Dátum vydania rozhodnutia: 13. 06. 2013 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2013:1012201435.2 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Moniky Valašikovej, PhD. a členiek senátu JUDr. Nory Majerníkovej a JUDr. Renáty Janákovej, v právnej veci žalobcu: H. S., Q. XXXX/X, I., právne zastúpený advokátom: JUDr. Juraj Kus, Námestie osloboditeľov 10, Michalovce proti žalovanému: Ministerstvo vnútra SR, Pribinova 2, Bratislava o preskúmanie zákonnosti rozhodnutia a postupu žalovaného č. SLV-PS-PK-68/2012 zo dňa 20.6.2012, takto r o z h o d o l : Krajský súd v Bratislave žalobu z a m i e t a . Žalobcovi súd náhradu trov konania nepriznáva. o d ô v o d n e n i e : Žalobca sa žalobou doručenou tunajšiemu súdu dňa 27.7.2012 domáhal preskúmania zákonnosti a následne zrušenia rozhodnutia žalovaného č. SLV-PS-PK-68/2012 zo dňa 20.6.2012 a rozhodnutia Ministerstva vnútra SR č. SPC-ORSP-151/2012 zo dňa 5.3.2012. V žalobe žalobca uviedol, že listom zo dňa 2.2.2012 podal žalobca na Ministerstvo vnútra SR návrh na obnovu konania. Žalobca bol personálnym rozkazom zo dňa 22.12.2005 č. 737 prepustený zo služobného pomeru príslušníka Policajného zboru a to z dôvodu, že dňa 7.11.2005 ako policajt na oddelení hraničnej kontroly vo Vyšnom Nemeckom mal prevziať od nestotožneného cestujúceho úplatok vo výške 200,- Sk. Dňa 7.11.2005 mal prevziať úplatok vo výške 100,- Sk tiež od nestotožnenej osoby a dňa 16.11.2005 mal prevziať úplatok vo forme nezistenej meny a hodnoty tiež od nestotožnenej osoby. Tento návrh o obnovu konania žalobca oprel o oslobodzujúci rozsudok Okresného súdu Michalovce zo dňa 25.1.2011 sp.zn. 2T 101/2010. Žalobca bol totiž trestne stíhaný za rovnaké skutky, za ktoré bol aj prepustený zo služobného pomeru príslušníka Policajného zboru. V oslobodzujúcom rozsudku je uvedené, že uvedené skutky sa nestali, čiže žalobca v službe žiadne úplatky od cestujúcich neprevzal. Ministerstvo vnútra SR rozhodnutím zo dňa 5.3.2012 č.p. SPC-ORSP-151/2012 návrh na obnovu konania zamietlo. Proti tomuto rozhodnutiu podal žalobca rozklad a to listom zo dňa 20.3.2012. O rozklade bolo rozhodnuté preskúmavaným rozhodnutím žalovaného zo dňa 20.6.2012 tak, že žalovaný rozklad zamietol a napadnuté rozhodnutie potvrdil. Preskúmavané rozhodnutie považuje žalobca za rozhodnutie, ktoré je vydané v rozpore s vykonaným dokazovaním, ktoré vykonal Okresný súd Michalovce, ktorý žalobcu oslobodil spod žaloby. Žalobca je názoru, že oslobodzujúci rozsudok zakladá dôvod na obnovu konania tak, ako to má na mysli ust. § 245 ods. 1 zákona č. 73/1998 Z.z., podľa ktorého, ak sa dodatočne zistia nové skutočnosti alebo dôkazy, ktoré neboli policajtovi alebo nadriadenému bez jeho viny v čase konania známe a nemohli uplatniť a ktoré mohli mať podstatný vplyv na rozhodnutie, možno na ich návrh právoplatné rozhodnutie preskúmať a na základe toho toto rozhodnutie zmeniť, alebo zrušiť. Dňa 22.12.2005, keď bol žalobca personálnym rozkazom prepustený zo služobného pomeru príslušníka PZ, v tom čase ešte oslobodzujúci rozsudok nebol. Z oslobodzujúceho rozsudku je však zrejmé, že ani jeden z troch skutkov, ktoré sa žalobcovi kládli za vinu, sa nestal. Skutky, pre ktoré bol žalobca trestne stíhaný, sú zhodné so skutkami, pre ktoré bol aj prepustený zo služobného pomeru príslušníka PZ. Podľa názoru žalobcu sa žalovaný nevysporiadal s dôvodmi a námietkami, ktoré žalobca uviedol do odvolania. Napadnuté rozhodnutie preto považuje za nepreskúmateľné. Obidva správne orgány vyhodnotili dôkazy jednostranne v neprospech žalobcu, čím konali v rozpore so zákonom. Žalobca tvrdí, že bol ukrátený na svojich právach rozhodnutím žalovaného. Namieta jeho nezákonnosť ako aj nezákonnosť správneho orgánu na prvom stupni. Obe rozhodnutia vykazujú podľa názoru žalobcu vysoký stupeň svojvôle a arbitrárnosti. Žalobca navrhuje, aby Krajský súd v Bratislave obe rozhodnutia Ministerstva vnútra SR zrušil a vec vrátil žalovanému na ďalšie konanie a rozhodnutie. II. Žalovaný vo vyjadrení k žalobe, ktoré súdu doručil dňa 18.9.2012 uviedol, že so žalobou a v nej uvedenými námietkami nie je možné súhlasiť. Z ust. § 245 ods. 1 zákona č. 73/1998 Zb. podľa názoru žalovaného vyplýva, že zákon dáva žalovanému iba možnosť, pričom mu neukladá za povinnosť preskúmať právoplatné rozhodnutie. Na základe uvedeného má žalovaný za to, že žalobou napadnuté rozhodnutia sú procesnými rozhodnutiami týkajúcimi sa vedenia konania, pretože v prvej fáze sa najskôr rozhoduje o povolení, nariadení obnovy konania a až následne sa rozhoduje o veci samej. Pokiaľ ide o dôvody obnovy konania ako mimoriadneho opravného prostriedku, tieto sú stanovené v ust. § 245 zákona odlišne od ustanovenia § 62 zákona o správnom konaní. V zmysle ust. § 247a zákona na konanie podľa zákona sa nevzťahuje všeobecný predpis o správnom konaní okrem výkonu rozhodnutia. Žalovaný uvádza, že v samostatnom konaní o prepustení žalobcu zo služobného pomeru príslušníka PZ z dôvodu uvedeného v § 192 ods. 1 písm. e) boli použité také dôkazy, ktoré boli zadovážené v súlade s právnymi predpismi a tieto žalobcovi v dostatočnom rozsahu preukázali spáchanie protiprávneho konania, čo v konečnom dôsledku potvrdil aj Najvyšší súd v rozsudku 4Sžo 62/2010 zo dňa 28.6.2011. Pokiaľ ide o samostatnosť jednotlivých konaní a to či už trestného konania vedeného podľa ustanovení trestného zákona a trestného poriadku alebo personálneho konania vedeného v súlade s ustanoveniami zákona, v tejto súvislosti žalovaný poukazuje na ustálenú súdnu judikatúru NSSR, pojednávajúcu o samostatnosti a rozdielnosti trestného konania a personálneho konania vedeného v súlade s ustanoveniami zákona. Konanie žalobcu v samostatnom personálnom konaní, nebolo posudzované ako konanie majúce znaky trestného činu, ale ako konanie v rozpore so služobnou prísahou a služobnými povinnosťami policajta a ako také bolo aj v personálnom konaní podľa názoru žalovaného dostatočne preukázané. Žalovaný poukazuje na to, že žalobca nebol zo služobného pomeru príslušníka Policajného zboru prepustený z dôvodu, že spáchal identický skutok, ktorý je definovaný v trestnom zákone, ale z dôvodu, že svojím protiprávnym konaním porušil služobnú prísahu a služobnú povinnosť zvlášť hrubým spôsobom za súčasného splnenia druhej zákonnej podmienky a to, že jeho ponechanie v služobnom pomere by bolo na ujmu dôležitých záujmov štátnej služby tak, ako to vyplýva z § 192 ods. 1 písm. e) zákona. Žalovaný pri svojom rozhodovaní o predmetnej veci vychádzal predovšetkým z dôkazov zadovážených vlastnou činnosťou, ktoré boli zabezpečené podľa ust. § 238 zákona. Žalovaný tvrdí, že konal vo veci samostatného personálneho konania vedeného v súlade s ustanoveniami zákona, postupoval pri hodnotení zadovážených dôkazov v súlade s § 238 ods. 4 citovaného zákona. Ďalej žalovaný tvrdí, že správne konanie o prepustení zo služobného pomeru a trestné konanie sú samostatnými konaniami s osobitnou právnou úpravou, pričom v konaní o prepustení zo služobného pomeru nemožno vydanie rozhodnutia viazať a podmieňovať rozhodnutím orgánu činného v trestnom konaní. Kým v konaní o prepustení zo služobného pomeru postačí preukázanie porušenia služobnej povinnosti zvlášť hrubým spôsobom s podmienkou, že ponechanie v služobnom pomere by bolo na ujmu dôležitých záujmov štátnej služby, v trestnom konaní podmienkou rozhodnutia o uznaní viny je preukázanie spáchania skutku, ktorý má povahu trestného činu alebo prečinu. Personálne konanie o prepustení príslušníka PZ v štátnej službe je nezávislé od výsledkov trestného konania. Rozhodnutím ministra vnútra o prepustení zo služobného pomeru sa nerozhoduje o vine príslušníka PZ z hľadiska jeho trestnej zodpovednosti podľa trestného zákona, ale o jeho zotrvaní, resp. nezotrvaní v služobnom pomere, pretože sa svojím protiprávnym konaním spreneveril služobnej prísahe a služobným povinnostiam, preto ani prípadné oslobodenie policajta spod obžaloby z trestného činu neznamená, že tento neporušil zákon. Po zadovážení a vyhodnotení dôkazov preukazujúcich žalobcovi protiprávne konanie, príslušný nadriadený prijal rozhodnutie o jeho prepustení zo služobného pomeru príslušníka PZ z dôvodu uvedeného v § 192 ods. 1 písm. e). Zadovážené dôvody boli v danom čase získané v súlade s právnymi predpismi. Žalobca mal možnosť v rámci samostatného personálneho konania vedeného v súlade s ustanoveniami zákona, oboznámiť sa so všetkými vo veci zadováženými dôkazmi. Personálne konanie o jeho prepustení zo služobného pomeru príslušníka PZ bolo vykonané striktne na základe príslušných ustanovení zákona a v rámci predmetného konania bol v plnom rozsahu dodržaný zákonný postup. Príslušný nadriadený po vyhodnotení zadovážených dôkazov, na základe vlastného šetrenia, ktoré vo veci vykonal, správne konštatoval protiprávne konanie žalobcu, ktoré je nezlúčiteľné s postavením príslušníka PZ a jeho postup bol realizovaný v intenciách platnej právnej úpravy, pričom bolo potrebné prijať záver, že žalobcovým konaním došlo k naplneniu pojmových znakov z dôvodu prepustenia podľa § 192 ods. 1 písm. e) zákona. Žalovaný ďalej uvádza, že účelom konania o preskúmanie zákonnosti rozhodnutia žalovaného o prepustení žalobcu zo služobného pomeru, nie sú otázky jeho viny alebo neviny, ale len otázka, či sú splnené zákonné predpoklady na prepustenie policajta zo služobného pomeru. Preto nemožno vo veci žalobcu skúmať napríklad otázku prezumpcie neviny, trestnosť činu v rozsahu, ktorý je v konaní pred slovenským trestným súdom ústavne zaručený obvinenej osoby. Žalovaný v tejto súvislosti poukazuje aj na ustálený právny názor Ústavného súdu SR č. III.ÚS 366/06-9, č. III.ÚS 263/06-14, č. III.ÚS 345/04-11, ako aj na ustálenú judikatúru súdov napr. NSSR 5Sž 104/02, Sžo NS 31/03, 6Sžo 84/2007, 1Sžo 113/2008. Žalovaný predovšetkým upozorňuje, že žalobca ako dôvod obnovy konania v podanom návrhu na obnovu konania, ktorý podal v súlade s § 245 zákona, považuje predmetný rozsudok Okresného súdu v Michalovciach č. 2T 101/2010 zo dňa 25.1.2011. V tejto súvislosti žalovaný uvádza, že pri rozhodovaní o povolení obnovy konania podľa § 245 zákona vo veci prepustenia žalobcu zo služobného pomeru príslušníka PZ, sa vyžaduje objavenie nových skutočností alebo dôkazov, ktoré v čase rozhodovania o jeho prepustení neboli žalobcovi alebo nadriadenému známe, prípadne ich nemohol uplatniť, pričom za takéto skutočnosti alebo dôkazy sa nemôže považovať rozhodnutie iných orgánov vydaných v rámci iných konaní, ktorými sa riešia odlišné otázky, odlišný predmet konania. Konanie vo veciach služobného pomeru je samostatným konaním, ktoré je nezávislé na akomkoľvek inom druhu konania či už trestnom alebo disciplinárnom. Žalovaný v čase rozhodovania o prepustení žalobcu v medziach zákona v súlade s povolenou voľnou úvahou, v ktorej je nezastupiteľný, posúdil intenzitu porušenia služobnej prísahy a služobnej povinnosti žalobcu a v súlade so zákonom aj rozhodol. Protiprávne konanie bolo žalobcovi v čase rozhodovania o jeho prepustení zo služobného pomeru príslušníka PZ riadne a v súlade so zákonom preukázané dôkazmi obsiahnutými v spise, s ktorými sa mal možnosť oboznámiť aj žalobca. Predložený rozsudok žalobcom sám o sebe nie je podľa názoru žalovaného dôkazom, resp. novou skutočnosťou, že žalobca sa nedopustil protiprávneho konania uvedeného v odôvodnení personálneho rozkazu, ale je iba výsledkom voľného hodnotenia dôkazov trestného súdu v súlade s § 2 ods. 12 trestného poriadku. Na základe vyššie uvedených skutočností navrhuje žalovaný žalobu zamietnuť. III. Žalobca dňa 21.2.2013 doručil súdu vyjadrenie sa k vyjadreniu žalovaného, v ktorom uvádza, že s tam uvedenými názormi žalovaného nesúhlasí. Má za to, že každé rozhodnutie musí byť vydané v súlade so zákonom. Ako keby žalovaný svojím tvrdením priznal, že sú tu dôvody na obnovu konania (oslobodzujúci rozsudok), ale žalovaný s aroganciou moci radšej vyhlási, že je na jeho dobrej vôli, či právoplatné rozhodnutie preskúma, alebo nepreskúma a následne zruší. Takéto tvrdenie je podľa názoru žalobcu v rozpore s čl. 1 Ústavy SR, kde je zakotvená právna istota a predvídateľnosť rozhodnutí, tiež dôvera v spravodlivé rozhodovanie štátnych orgánov. Žalobca nesúhlasí ani s tvrdením žalovaného, že neuviedol žiadne dôkazy na doplnenie dokazovania, toto tvrdenie sa podľa neho nezakladá na pravde a je aj v rozpore so samotným personálnym rozkazom č. 737 zo dňa 22.12.2005. Z podaného návrhu na obnovu konania je zrejmé, že žalobca bol prepustený zo služobného pomeru príslušníka PZ z rovnakých dôvodov, pre ktoré bol aj trestne stíhaný. Tri skutky, ktoré sú podrobne rozpísané v uznesení vyšetrovateľa o vznesení obvinenia zo dňa 14.12.2005, pre ktoré bol žalobca trestne stíhaný za zneužitie právomoci verejného činiteľa a za prijímanie úplatku, sú zhodné so skutkami, ktoré sú uvedené v personálnom rozkaze zo dňa 22.12.2005, čiže tvrdenie žalovaného, že žalobca na svoju obhajobu neuviedol a nenavrhol žiadne dôkazy na podporu svojich tvrdení, neobstojí. Protiprávne konanie žalobcovi nebolo nijako preukázané a žalovaný na svoju obranu používa len všeobecné pojmy. Návrh na obnovu konania žalobca opiera o oslobodzujúci rozsudok Okresného súdu Michalovce zo dňa 25.1.2011 sp.zn. 2T 101/2010, ktorý menovaného oslobodil spod obžaloby preto, že nebolo preukázané, že skutky sa stali. V napadnutom rozhodnutí sa žalovaný nijako nevysporiadal s tvrdením žalobcu, ktoré je podrobne rozpísané v návrhu na obnovu konania, že ako je možné, že jedno a to isté konanie súd po rozsiahlom dokazovaní vyhodnotil tak, že ani jeden z troch skutkov sa nestal a žalobca sa nedopustil žiadneho protiprávneho konania a na druhej strane, to isté konanie služobný úrad vyhodnotil tak, že žalobca sa dopustil protiprávneho konania, ktoré zakladá dôvod na prepustenie zo služobného pomeru príslušníka Policajného zboru. Podľa názoru žalobcu neobstojí tvrdenie žalovaného uvedené v napadnutom rozhodnutí, že skutkový stav bol dostatočne zistený a preukázaný a jedným z podkladov bol aj úradný záznam spracovaný policajným orgánom zo dňa 19.12.2005 ako aj úradný záznam z prihliadnutia ITP vyšetrovacieho spisu. Takéto závery sú podľa žalobcu nepresvedčivé a vzbudzujú vážne pochybnosti. K citovaným rozhodnutiam Ústavného súdu SR, žalobca uvádza, že ani jedno z citovaných rozhodnutí súdov, na ktoré sa odvoláva žalovaný, sa netýka takého prípadu, že policajt bol prepustený zo služobného pomeru príslušníka Policajného zboru a takéto rozhodnutie sa opiera o kľúčový dôkaz, t.j. o trestný spis a neskôr sa preukáže, že policajt bol oslobodený spod obžaloby v trestnom konaní. Z obsahu personálneho rozkazu Ministerstva vnútra SR zo dňa 22.12.2005 a z obsahu uznesenia o vznesení obvinenia zo dňa 14.12.2005, je zrejmé a preukázané, že skutky, pre ktoré bol žalobca prepustený zo služobného pomeru príslušníka PZ a pre ktoré bol aj trestne stíhaný, sú zhodné. Žalobca je názoru, že oslobodzujúci rozsudok zakladá dôvody na obnovu konania tak, ako to má na mysli ust. § 245 ods. 1 zákona č. 73/1998 Z.z. IV. Krajský súd v Bratislave, ako súd vecne a miestne príslušný (§ 246 ods. 1 OSP) preskúmal napadnuté rozhodnutie a po nariadení pojednávania v zmysle ust. § 250g ods. 1 OSP dospel k záveru, že žalobu je potrebné zamietnuť s poukazom na ust. § 250j ods. 1 OSP. Podľa ust. § 244 ods. 1 OSP v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Pri preskúmavaní zákonnosti rozhodnutia súd skúma, či žalobou napadnuté rozhodnutie je v súlade s právnym poriadkom SR, teda najmä s hmotnými a procesnými administratívnymi predpismi. V intenciách citovaného ustanovenia § 244 ods. 1 OSP súd preskúmava aj zákonnosť postupu správneho orgánu, ktorým sa rozumie aktívna činnosť správneho orgánu podľa procesných a hmotno-právnych noriem, ktorou realizuje právomoc stanovenú zákonmi. V zákonom predpísanom postupe je správny orgán oprávnený a súčasne aj povinný vykonať úkony v priebehu konania a ukončiť ho vydaním rozhodnutia. Úlohou súdu v prejednávanej veci bolo preskúmať zákonnosť rozhodnutia žalovaného, ktorým Ministerstvo vnútra SR, Bratislava, posúdilo rozklad bývalého príslušníka PZ H. S. (žalobcu) podaný proti rozhodnutiu ministra vnútra SR č. SPC-ORSP-151/2012 zo dňa 5.3.2012, ktorým zamietol návrh odvolateľa na obnovu konania vo veci jeho prepustenia zo služobného pomeru príslušníka PZ podľa ust. § 192 ods. 1 písm. e) zákona, ktoré bolo realizované personálnym rozkazom ministra vnútra SR č. 737 zo dňa 22.12.2005 z dôvodu, že nezistil skutočnosti odôvodňujúce obnovu tohto konania a na základe zistených skutočností rozklad podľa § 243 ods. 4 zákona zamietol a napadnuté rozhodnutie potvrdil. Z obsahu administratívneho spisu súd zistil, že personálnym rozkazom ministra vnútra SR č. 737 z 22.12.2005 bol žalobca prepustený podľa § 192 ods. 1 písm. e) zákona č. 73/1998 Z.z. zo služobného pomeru príslušníka Policajného zboru v stálej štátnej službe vo funkcii staršieho referenta oddelenia hraničnej kontroly PZ Vyšné Nemecké odboru hraničnej polície Sobrance, Úradu hraničnej a cudzineckej polície PPZ. Služobný pomer žalobcu sa skončil dňom doručenia rozhodnutia podľa § 194 ods. 3 citovaného zákona. Proti tomuto personálnemu rozkazu podal žalobca dňa 29.12.2012 rozklad. Rozklad bol rozhodnutím žalovaného č. KM-9/PK-2006 zo dňa 24.2.2006 zamietnutý. Predmetné rozhodnutie bolo žalobcovi doručené dňa 1.3.2006. Proti rozhodnutiu odvolacieho orgánu žalovaného podal žalobca žalobu, ktorou sa domáhal preskúmania jeho zákonnosti a následne jeho zrušenia pre neexistenciu dôvodov, na základe ktorých bol prepustený. Krajský súd v Bratislave rozsudkom č.k. 2S 288/2006-50 zo dňa 27.2.2009 rozhodnutie žalovaného č. KM-9/PK-2006 zo dňa 24.2.2006 podľa § 250j ods. 3 OSP zrušil a vec vrátil žalovanému na ďalšie konanie. Dôvodom tohto rozhodnutia Krajského súdu v Bratislave bolo, že z obsahu predloženého administratívneho spisu nedokázal zistiť, kedy sa nadriadený žalobcu dozvedel o dôvodoch prepustenia zo služobného pomeru. Po vrátení spisového materiálu z Krajského súdu v Bratislave, bol v rámci opätovne vykonaného odvolacieho konania posúdený personálny rozkaz o prepustení žalobcu zo služobného pomeru v celom rozsahu spolu s konaním, ktoré predchádzalo jeho vydaniu, bol preskúmaný súvisiaci spisový materiál a podaný rozklad bol opakovane zamietnutý a to rozhodnutím žalovaného č. SLV-29/PK-2009 zo dňa 13.5.2009, ktoré bolo žalobcovi doručené dňa 22.5.2009. Žalobca voči tomuto rozhodnutiu podal žalobu na Krajský súd v Bratislave, ktorý o nej rozhodol rozsudkom sp.zn. 3S 122/2009 zo dňa 20.7.2010. Voči tomuto rozsudku podal žalobca odvolanie. O odvolaní rozhodol NSSR rozsudkom č. 4Sžo 62/2010 zo dňa 28.6.2011 tak, že rozsudok Krajského súdu v Bratislave potvrdil. Dňa 7.2.2012 bolo na Ministerstvo vnútra doručené podanie právneho zástupcu žalobcu označené ako „Návrh na obnovu konania“, ktoré smeruje proti právoplatnému rozhodnutiu ministra vnútra SR o prepustení žalobcu zo služobného pomeru príslušníka PZ. Ministerstvo vnútra SR prvostupňovým rozhodnutím zo dňa 5.3.2012 č.p. SPC-ORSP-151/2012 návrh bývalého príslušníka PZ H. S. (žalobcu) na obnovu konania vo veci jeho prepustenia zo služobného pomeru príslušníka PZ zamietol, nakoľko nezistil žiadne skutočnosti odôvodňujúce obnovu tohto konania. O rozklade voči prvostupňovému rozhodnutiu bolo rozhodnuté potvrdzujúcim rozhodnutím žalovaného, ktoré je predmetom súdneho prieskumu. V. Podľa § 1 zákona č. 73/1998 Zb. tento zákon upravuje štátnu službu príslušníkov Policajného zboru, príslušníkov Slovenskej informačnej služby, príslušníkov Národného bezpečnostného úradu a príslušníkov Zboru väzenskej a justičnej stráže SR. Podľa odseku 2 citovaného ustanovenia, tento zákon upravuje aj právne vzťahy, ktoré súvisia so vznikom, zmenami a skončením štátnej služby, príslušníkov Policajného zboru, príslušníkov Slovenskej informačnej služby, príslušníkov Národného bezpečnostného úradu a príslušníkov Zboru väzenskej a justičnej stráže SR. Podľa § 192 ods. 1 písm. e) citovaného zákona, policajt sa prepustí zo služobného pomeru, ak porušil služobnú prísahu alebo služobnú povinnosť zvlášť hrubým spôsobom a jeho ponechanie v služobnom pomere by bolo na ujmu dôležitých záujmov štátnej služby. Podľa § 245 ods. 1 citovaného zákona, ak sa dodatočne zistia nové skutočnosti alebo dôkazy, ktoré neboli policajtovi alebo nadriadenému bez jeho viny v čase konania známe a nemohol ich uplatniť a ktoré mohli mať podstatný vplyv na rozhodnutie, možno na ich návrh právoplatné rozhodnutie preskúmať a toto rozhodnutie zmeniť, alebo zrušiť. Návrh na obnovu konania sa podáva do 3 mesiacov odo dňa, keď sa policajt alebo nadriadený dozvedel o dôvodoch obnovy konania najneskôr však do 3 rokov od nadobudnutia právoplatnosti rozhodnutia (§ 245 ods. 2 citovaného zákona). Podľa odseku 3 citovaného zákona v návrhu na obnovu konania treba uviesť dôvody obnovy konania a skutočnosti svedčiace o tom, že návrh je podaný včas. Z ust. § 247a zákona č. 73/1998 Z.z. vyplýva, že na konanie podľa tohto zákona sa nevzťahuje všeobecný predpis o správnom konaní okrem výkonu rozhodnutia. Inštitút obnovy konania predstavuje mimoriadny opravný prostriedok na zabezpečenie nápravy nezákonného rozhodnutia, ktorý je oprávnený uplatniť účastník konania alebo správny orgán na nápravu nezákonnosti. Z citovaného ust. § 245 ods. 1 zákona vyplýva, že obnovy konania sa nemožno úspešne domáhať z akéhokoľvek dôvodu, ale len z dôvodov v tomto ustanovení uvedených, ktoré sú v porovnaní s dôvodmi obnovy konania, v správnom konaní užšie. Z ust. § 245 ods. 1 zákona pritom vyplýva, že musia byť súčasne splnené viaceré zákonom ustanovené podmienky, aby bolo možné z právneho hľadiska dospieť k záveru, že existujú dôvody na obnovu konania, to znamená, že dodatočne musia vyjsť najavo také skutočnosti alebo dôkazy, ktoré sa týkajú skutkového stavu veci. Musí ísť o skutočnosti alebo dôkazy, ktoré mohli mať podstatný vplyv na rozhodnutie vo veci samej a účastník konania ich nemohol bez svojho zavinenia uplatniť. Nové skutočnosti alebo dôkazy, ktoré odôvodňujú obnovu konania treba však považovať za také, ktoré už existovali v čase administratívneho konania, ktoré predchádzalo vydaniu rozhodnutia v predmetnej veci. Tieto nové skutočnosti, resp. dôkazy musia byť takej kvality, že ak by sa uplatnili v pôvodnom správnom konaní, mohli by zmeniť názor rozhodujúceho správneho orgánu. Je úlohou rozhodujúceho orgánu, ktorý koná o návrhu na obnovu konania, aby posúdil, či konkrétna skutočnosť alebo dôkaz, mohli mať podstatný vplyv na rozhodnutie. Ak sú zistené nové skutočnosti alebo dôkazy v porovnaní s výsledkami dôkazov a iných zistení vykonaných v správnom konaní nepodstatné na rozhodnutie vo veci samej, správny orgán návrhu na obnovu nevyhovie. Ďalšou podmienkou, ktorá musí byť kumulatívne splnená je, že nové skutočnosti, resp. dôkazy nemohli byť v konaní uplatnené bez zavinenia účastníka konania. Konaním je prvostupňové konanie ako aj odvolacie konanie, resp. konanie o rozklade. Dôvod na obnovu konania je splnený iba za predpokladu, že účastník konania skutočnosť alebo dôkaz v čase konania nepoznal, alebo vykonanie dôkazu navrhol, ale dôkaz nebol vykonaný, resp. vykonanie dôkazu bolo v čase rozhodovania z nejakého dôvodu nemožné. Z administratívneho spisu mal súd nesporne za preukázané, že personálnym rozkazom ministra vnútra SR č. 737 zo dňa 22.12.2005 bol žalobca podľa § 192 ods. 1 písm. e) zákona prepustený zo služobného pomeru príslušníka PZ, pretože svojím konaním zvlášť hrubým spôsobom porušil služobnú prísahu a jeho ponechanie v služobnom pomere by bolo na ujmu dôležitých záujmov štátnej služby. Jeho konanie spočívalo v tom, že počas výkonu služby, túto nevykonával riadne, pretože dňa 26.10.2005 v čase okolo 00,10 hod. na oddelení hraničnej kontroly PZ Vyšné Nemecké, na pracovisku pasovej kontroly pre peších a osobné motorové vozidlá na vstupe z Ukrajiny do Slovenskej republiky, bez zákonného dôvodu prevzal peniaze v hodnote 200,- Sk od osádky nestotožneného motorového vozidla, tieto si ponechal pre vlastnú potrebu a následne tejto osádke umožnil bezproblémový vstup na územie SR. Ďalej dňa 7.11.2005 v čase okolo 22,45 hod. na OHK PZ Vyšné Nemecké na pracovisku pasovej kontroly pre peších a osobné motorové vozidlá na vstupe z Ukrajiny do Slovenskej republiky, bez zákonného dôvodu prevzal z cestovného pasu nestotožnenej osoby bankovku pravdepodobne v hodnote 100,- Sk a túto si ponechal pre vlastnú potrebu a umožnil tejto osobe bezproblémový vstup na územie SR, dňa 16.11.2005 asi o 00,16 hod. na pracovisku pasovej kontroly pre peších a osobné motorové vozidlá, na vstupe z Ukrajiny do Slovenskej republiky, bez zákonného dôvodu prevzal z cestovného pasu nestotožneného občana Ukrajiny bankovky v nezistenej mene a hodnote a tieto si ponechal pre vlastnú potrebu a umožnil tejto osobe bezproblémový vstup na územie SR. Rozhodnutím č. KM-9/PK-2006 bol rozklad žalobcu zamietnutý a prvostupňové rozhodnutie - personálny rozkaz bol potvrdený. Voči tomuto rozhodnutiu podal žalobca na Krajskom súde v Bratislave žalobu, o ktorej bolo rozhodnuté rozsudkom pod č.k. 3S 122/2009 tak, že Krajský súd v Bratislave po preskúmaní predmetnej veci podanú žalobu v celom rozsahu zamietol. Žalobca využil zákonnú možnosť a voči tomuto rozsudku podal odvolanie, o ktorom bolo rozhodnuté rozsudkom NSSR 4Sžo 62/2010 zo dňa 28.6.2011, ktorý potvrdil rozsudok Krajského súdu v Bratislave, ktorým bola žaloba žalobcu zamietnutá. Dňa 7.2.2012 doručil žalobca žalovanému návrh na obnovu konania, ktorý podal v dôsledku zistenia nových skutočností odôvodňujúcich obnovu konania, za ktoré považuje žalobca rozsudok Okresného súdu Michalovce zo dňa 25.1.2011 sp.zn. 2T 101/2010, ktorým bol žalobca oslobodený spod obžaloby. Z administratívneho spisu je nesporne preukázané, že žalobca bol prepustený zo služobného pomeru podľa ust. § 192 ods. 1 písm. e) zákona č. 73/1998 Z.z. Podľa § 192 ods. 1 písm. e) citovaného zákona, policajt sa prepustí zo služobného pomeru, ak porušil služobnú prísahu alebo služobnú povinnosť zvlášť hrubým spôsobom a jeho ponechanie v služobnom pomere by bolo na ujmu dôležitých záujmov štátnej služby. Podľa § 47 citovaného zákona, služobná disciplína policajtov spočíva v dôslednom plnení povinností ustanovených ústavou, ústavnými zákonmi, ďalšími všeobecne záväznými právnymi predpismi, služobnou prísahou a rozkazmi, nariadeniami, príkazmi a pokynmi nadriadených. Podľa § 48 ods. 3 citovaného zákona, je policajt povinný: a) plniť si svedomito úlohy, ktoré sú mu uložené ústavou, ústavnými zákonmi, zákonmi a ďalšími všeobecne záväznými právnymi predpismi ako aj úlohy uložené rozkazmi, nariadeniami, príkazmi a pokynmi nadriadených, ak bol s nimi riadne oboznámený b) vykonávať štátnu službu osobne, riadne a včas c) oznámiť bezprostredne nadriadenému poruchy a nedostatky, ktoré ohrozujú, alebo sťažujú výkon štátnej služby a hroziacu škodu d) zakročiť, ak hrozí škoda a na jej odvrátenie je potrebný neodkladný zákrok, nemusí tak urobiť, ak mu v tom bráni dôležitá okolnosť, alebo ak by tým seba alebo iné osoby vystavil vážnemu ohrozeniu e) pri výkone štátnej služby dodržiavať pravidlá služobnej zdvorilosti a správať sa slušne k štátnym zamestnancom a v služobnom styku aj k ostatným občanom f) zdržať sa konania, ktoré by mohlo viesť k stretu dôležitého záujmu štátnej služby s osobnými záujmami, najmä nezneužívať informácie získané v súvislosti s výkonom služby na vlastný prospech alebo na prospech iného g) štátnej službe i mimo štátnej služby zdržať sa konania, ktoré by mohlo narušiť vážnosť policajného zboru, alebo ohroziť dôveru v tento zbor h) dodržiavať služobnú disciplínu i) vykonávať štátnu službu nestranne j) poskytnúť policajnému zboru osobné údaje, ktoré sú nevyhnutné na realizáciu práv a povinností vyplývajúcich zo služobného pomeru k) plne využívať čas služby a dodržiavať ustanovený základný čas služby v týždni, prípadne kratší čas služby v týždni, to neplatí v prípade, že mu bolo udelené služobné voľno alebo dovolenka l) byť pri výkone štátnej služby ustrojený a dbať o náležitú úpravu svojho zovňajšku, m) oznámiť bezodkladne, bezprostredne nadriadenému príbuzenské vzťahy podľa § 18, ktoré vznikli počas trvania služobného pomeru n) plniť aj povinnosti vyplývajúce z iných všeobecne záväzných právnych predpisov, o) preukázať nadriadenému, že riadne študuje a bezodkladne mu oznámiť všetky zmeny súvisiace so štúdiom pri výkone štátnej služby p) predložiť bezodkladne nadriadenému rozhodnutia zakladajúce stratu bezúhonnosti r) oznámiť bez zbytočnému odkladu nadriadenému stratu alebo odcudzenie svojho služobného preukazu alebo služobného odznaku s) podrobiť sa lekárskej prehliadke, prieskumnému konaniu alebo psychologickému vyšetreniu na zistenie zdravotnej a duševnej spôsobilosti na výkon štátnej služby t) nastúpiť do výkonu štátnej služby bezodkladne po zrušení rozhodnutia o skončení služobného pomeru a oboznámiť s týmto rozhodnutím bezprostredne nadriadeného. Podľa § 233 citovaného zákona, oprávnený orgán postupuje pred vydaním rozhodnutia tak, aby bol presne a úplne zistený skutočný stav veci, na ten účel je povinný obstarať si na rozhodnutie potrebné podklady. Oprávnený orgán pri posudzovaní veci objasňuje rovnako dôsledne všetky rozhodné okolnosti bez ohľadu na to, či svedčia v prospech alebo neprospech účastníka konania. Podľa § 328 citovaného zákona, ako dôkaz môžu slúžiť všetky prostriedky, ktorými možno zistiť a objasniť skutočný stav veci a ktoré sú v súlade s právnymi predpismi. Dôkazom sú najmä výpovede, vyjadrenia osôb vrátane účastníkov konania, odborné posudky, znalecké posudky, správy, vyjadrenia a potvrdenia orgánov a organizácií, listiny, veci a obhliadka. Účastník konania je oprávnený navrhovať na podporu svojich tvrdení dôkazy, oprávnený orgán hodnotí dôkazy podľa vlastnej úvahy a to každý dôkaz jednotlivo a všetky dôkazy v ich vzájomnej súvislosti. Krajský súd v Bratislave sa stotožnil so záverom žalovaného, že v prípade žalobcu neboli splnené dôvody na obnovu konania podľa ust. § 245 ods. 1 zákona č. 73/1998 Zb., preto žalobu zamietol. K námietkam žalobcu uvedeným v žalobe súd uvádza, že porušenie služobnej prísahy alebo služobnej povinnosti samo osobe nevyžaduje, aby sa policajt dopustil trestného činu. Otázka trestnoprávnej zodpovednosti nemusí byť zhodná so skutočnosťami, ktoré tvoria podklad pre prijatie personálneho opatrenia. Porušenie služobnej prísahy alebo služobnej povinnosti zvlášť hrubým spôsobom nemožno podmieňovať spáchaním trestného činu. Personálne konanie o prepustení príslušníka Policajného zboru v štátnej službe je nezávislé od výsledkov trestného konania. Rozhodnutím ministra vnútra SR o prepustení zo služobného pomeru sa nerozhoduje o vine, príslušníka PZ z hľadiska jeho trestnej zodpovednosti podľa trestného zákona, ale o jeho zotrvaní, resp. nezotrvaní v služobnom pomere, pretože svojím protiprávnym konaním sa spreneveril služobnej prísahe a služobným povinnostiam, a preto ani prípadné oslobodenie policajta spod obžaloby z trestného činu, resp. zastavenie trestného stíhania neznamená, že tento neporušil zákon. Pri prepustení príslušníka Policajného zboru zo služobného pomeru podľa ust. § 192 ods. 1 písm. e) zákona č. 73/1998 Zb. pre porušenie služobnej prísahy alebo služobnej povinnosti zvlášť hrubým spôsobom, za súčasného splnenia ďalšej podmienky, že jeho ponechanie v služobnom pomere by bolo nad ujmu dôležitých záujmov štátnej služby, ide o najprísnejšiu sankciu, ktorú nie je možné stotožňovať s trestno-právnou zodpovednosťou príslušníka. Dôvody prepustenia podľa citovaného ustanovenia musia byť dané v okamihu prepustenia bez ohľadu na možný budúci výsledok trestného konania, keďže personálne konanie prebieha nezávisle od trestného konania. V konaní o prepustení policajta zo služobného pomeru sa nerieši jeho trestná zodpovednosť. Otázku viny zo spáchania trestného činu preto nie je možné považovať za predbežnú otázku, od ktorej vyriešenia závisí rozhodnutie o prepustení policajta z dôvodov uvedených v ust. § 192 ods. 1 písm. e) citovaného zákona. Vedené trestné konanie voči policajtovi nemá vplyv na priebeh personálneho konania. Krajský súd v Bratislave konštatoval, že oslobodzujúci rozsudok, o ktorý žalobca oprel návrh na obnovu konania, nie je novým dôkazom, resp. skutočnosťou, ktorým by sa zmenila dôkazná situácia, z ktorej správny orgán v konaní o prepustení zo služobného pomeru žalobcu vychádza. Toto rozhodnutie senátu Krajského súdu v Bratislave vychádza z ustálenej judikatúry NSSR (napríklad 6Sžo 27/2011, 8Sžo 92/2012). Podľa názoru Krajského súdu v Bratislave žalobca v podanom návrhu na obnovu konania neuviedol také nové skutočnosti a dôkazy, ktoré by boli relevantné v zmysle ust. § 245 ods. 1 zákona č. 73/1998 Zb. Toto rozhodnutie prijal senát Krajského súdu v Bratislave v pomere hlasov 3:0 (§ 3 ods. 9 veta tretia zákona č. 757/2004 Z.z. o súdoch a o zmene a doplnení niektorých zákonov v znení účinnom od 1.5.2011). O trovách konania súd rozhodol podľa ust. § 250k ods. 1 OSP s ohľadom na výsledok konania tak, že v konaní neúspešnému žalobcovi súd ich náhradu nepriznal. Poučenie: Proti tomuto rozhodnutiu možno podať odvolanie do 15 dní odo dňa jeho doručenia na Krajský súd v Bratislave, písomne, dvojmo. Z podania musí byť zjavné, ktorému súdu je určené, kto ho robí, ktorej veci sa týka a čo sleduje a musí byť podpísané a datované (§ 42 ods. 3 O.s.p). V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 O.s.p.). Podľa § 205 ods. 2 O.s.p. odvolanie možno odôvodniť len tým, že: a/ v konaní došlo k vadám uvedeným v § 221 ods. 1 O.s.p.; b/ konanie má inú vadu, ktorá mohla mať za následok nesprávne rozhodnutie vo veci; c/ súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností; d/ súd prvého stupňa dospel na základe vykonaných dôkazov k nesprávnym skutkovým zisteniam; e/ doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205 a/ O.s.p.); f/ rozhodnutie súdu prvého stupňa vychádza z nesprávneho právneho posúdenia veci. Rozsah, v akom sa rozhodnutie napáda a dôvody odvolania môže odvolateľ rozšíriť len do uplynutia lehoty na odvolanie.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1012201435.2 (dáta aktuálne k 12. 11. 2026). Záväzné je znenie zverejnené súdom.




